
Par Madonas novada pašvaldības nekustamā īpašuma “Pils ielas daļa” Cesvainē, Madonas novadā, pārņemšanu valsts īpašumā

1.3. Pašreizējā situācija, problēmas un risinājumi 
	Iebildums
Ar rīkojuma projektu valsts īpašumā un Satiksmes ministrijas valdījumā paredzēts pārņemt Madonas novada pašvaldībai piederošo nekustamo īpašumu “Pils ielas daļa” (nekustamā īpašuma kadastra Nr.7007 002 0061) – Cesvainē, Madonas novadā (turpmāk – nekustamais īpašums), kas sastāv no neapbūvētas zemes vienības (zemes vienības kadastra apzīmējums 7007 002 0055) 0,2246 ha platībā (turpmāk - zemes vienība).
Saskaņā ar rīkojuma projekta 2.1.apakšpunktu nekustamo īpašumu paredzēts izmantot autoceļu valsts pārvaldes funkcijas īstenošanai un atbilstoši anotācijā un Madonas novada pašvaldības 2022.gada 17.oktobra lēmumā Nr.673 (protokols Nr.23, 12.p.) "Par nekustamā īpašuma "Pils ielas daļa", Cesvaines pagastā, Madonas novadā, nodošanu bez atlīdzības valsts īpašumā" norādītajam nekustamais īpašums valstij Satiksmes ministrijas personā tiek nodots valsts reģionālā autoceļa P37 "Pļaviņas – Madona – Gulbene" ceļa konstrukciju izvietošanai. Vienlaikus anotācijā norādīts, ka, pārņemot nekustamo īpašumu Satiksmes ministrijas valdījumā, tiks veicināta transporta infrastruktūras attīstība – valsts reģionālā autoceļa P37 "Pļaviņas – Madona – Gulbene" sakārtošana, kā arī ka, plānojot un veicot autoceļu būvniecību vai pārbūvi, tā tiek veidota atbilstoši tautsaimniecības vajadzībām un tās attīstībai.
Lūdzam anotāciju papildināt ar skaidrojumu, vai uz nekustamā īpašuma sastāvā esošās zemes vienības ir plānots veikt inženierbūvju būvniecību, un skaidrot kā tiks izpildīts rīkojuma projekta 2.2.apakšpunktā paredzētais nekustamā īpašuma atpakaļdošanas pienākums, ja nekustamā īpašuma sastāvs tiks mainīts (ja ir paredzēts veikt jaunu objektu būvniecību).

